વિદેશ નીતિની બાબતમાં ભારત સ્વતંત્ર રીતે વિચારવાના બદલે મોટા અને મહત્ત્વના દેશો સાથેના સંબંધોને મહત્ત્વ આપી રહ્યું છે તેમ લાગે છે. તે કદાચ યોગ્ય નીતિ પણ હોઈ શકે, પરંતુ અત્યારે તેની સામે સવાલો થઇ રહ્યા છે. દાખલા તરીકે અમેરિકાએ ઇરાન સામે ફરી આર્થિક પ્રતિબંધો મૂકવાની જાહેરાત કરી છે. તેને ધ્યાનમાં લઈને ઓઇલ કંનપીઓને સરકારે સૂચના આપી છે કે ઇરાનથી આયાત થતો ક્રૂડનો જથ્થો ઓછો કરવાની તૈયારી રાખવી. તેનો અર્થ એ થયો કે અમેરિકાને રાજી રાખવા માટે ઇરાનથી થોડી આયાત ઓછી કરાશે પણ ખરી. 2012માં મનમોહનસિંહની સરકારે અમેરિકાને સ્પષ્ટ જણાવી દીધું હતું કે ઇરાન સાથે ભારત અગાઉની જેમ જ કામકાજ કરતું રહેશે.